b"\n_START_ARTICLE_\nZolt\xc3\xa1n Kod\xc3\xa1ly\n_START_SECTION_\nBiografia\n_START_PARAGRAPH_\nEl 1900, Kod\xc3\xa1ly va ingressar a la Universitat de Budapest per tal d'estudiar lleng\xc3\xbces modernes, i va comen\xc3\xa7ar a estudiar m\xc3\xbasica a l'Acad\xc3\xa8mia Franz Liszt de Budapest, on va ser alumne de composici\xc3\xb3 de Hans Koessler._NEWLINE_Va ser un pioner de l'estudi del folklore musical, esdevenint una de les m\xc3\xa9s importants figures en el camp de l'etnomusicologia. Des del 1905 va comen\xc3\xa7ar a visitar els llogarets m\xc3\xa9s allunyats gravant-hi els cants populars t\xc3\xadpics en cilindres fonogr\xc3\xa0fics. El 1906 va escriure una tesi sobre els cants populars hongaresos (Construcci\xc3\xb3 Estr\xc3\xb2fica en els Cants Populars Hongaresos). En aquest temps va con\xc3\xa8ixer el compositor B\xc3\xa9la Bart\xc3\xb3k, a qui va aconseguir interessar en el folklore hongar\xc3\xa8s. Tots dos plegats van publicar diverses col\xc2\xb7leccions de m\xc3\xbasica folkl\xc3\xb2rica, i la seva obra en reflecteix la seva influ\xc3\xa8ncia._NEWLINE_Despr\xc3\xa9s d'aconseguir el grau de Doctor en Filosofia i Ling\xc3\xbc\xc3\xadstica, Kod\xc3\xa1ly es va traslladar a Par\xc3\xads on va estudiar amb Charles Marie Widor. Ac\xc3\xad va descobrir la m\xc3\xbasica de Claude Debussy i en va absorbir la influ\xc3\xa8ncia. El 1907 va tornar a Budapest, on va guanyar una pla\xc3\xa7a de professor en l'Acad\xc3\xa8mia de M\xc3\xbasica i on va tenir entre altres alumnes a L\xc3\xa1szl\xc3\xb3 Somogyi, Lili Kraus, Jen\xc5\x91 \xc3\x81d\xc3\xa1m, o Gi\xc3\xb6rgy Sandor. Va continuar les expedicions per a la recollida de m\xc3\xbasica folkl\xc3\xb2rica sense que la Primera Guerra Mundial en supos\xc3\xa9s una interrupci\xc3\xb3._NEWLINE_Kod\xc3\xa1ly es va dedicar a la composici\xc3\xb3 durant tot aquest temps, produint dos quartets de corda, la sonata per a violoncel i piano, la sonata per a violoncel sol (Op. 8, 1915), i el duo per a viol\xc3\xad i violoncel, per\xc3\xb2 no va gaudir d'un vertader \xc3\xa8xit fins a l'any 1923 amb el Psalmus Hungaricus, estrenat en un concert commemoratiu del cinquant\xc3\xa8 aniversari de la uni\xc3\xb3 de Buda i Pest (la Suite de Dances de Bart\xc3\xb3k tamb\xc3\xa9 va ser estrenada per a l'ocasi\xc3\xb3). Despr\xc3\xa9s d'aquest \xc3\xa8xit, Kod\xc3\xa1ly va viatjar al llarg d'Europa per tal de dirigir la seva m\xc3\xbasica._NEWLINE_M\xc3\xa9s avant Kod\xc3\xa1ly es va interessar pels problemes de l'educaci\xc3\xb3 musical, i va escriure un excel\xc2\xb7lent m\xc3\xa8tode d'ensenyament musical per a l'escola, aix\xc3\xad com diverses monografies sobre el tema. El seu treball en aquest \xc3\xa0mbit va tenir una profunda influ\xc3\xa8ncia tant dins com fora del seu pa\xc3\xads. _NEWLINE_Va continuar la composici\xc3\xb3 amb Danses de Marossz\xc3\xa9k (1930, en versions per a piano sol i per a orquestra), les Danses de Gal\xc3\xa1nta (1933, per a orquestra), les Variacions del Pa\xc3\xb3 (1939, encarregades per l'Orquestra del Concertgebouw per a celebrar el seu cinquant\xc3\xa8 aniversari) i la Missa Brevis (1944, per a solistes, cor, orquestra i orgue) entre d'altres. La suite de l'\xc3\xb2pera H\xc3\xa1ry J\xc3\xa1nos (1926) tamb\xc3\xa9 ha esdevingut molt popular._NEWLINE_Kod\xc3\xa1ly va romandre a Budapest durant la Segona Guerra Mundial, retirant-se de l'ensenyament el 1942. el 1945 va ser nomenat president del Consell de les Arts d'Hongria, i el 1962 va rebre l'Orde de la Rep\xc3\xbablica Popular Hongaresa. Tamb\xc3\xa9 va ser president del Consell Internacional de M\xc3\xbasica Folcl\xc3\xb2rica i president honorari de la Societat Internacional d'Educaci\xc3\xb3 Musical. Va morir a Budapest el 1967, sent una de les figures m\xc3\xa9s conegudes i respectades de les arts hongareses. Durant els anys de professorat va tenir molts alumnes, que m\xc3\xa9s tard serien importants, tant en la composici\xc3\xb3 com en la interpretaci\xc3\xb3 i direcci\xc3\xb3 orquestral, entre aquests \xc3\xbaltims hi hagu\xc3\xa9 Rezs\xc3\xb6 Sug\xc3\xa1r, Robert Kinsky i Maros Rudolf._NEWLINE_El 1966, un any abans de la mort de Kod\xc3\xa1ly, va ser fundat el Quartet Kod\xc3\xa1ly en el seu honor."